Stellenbosch-bylmoorde: Marli kan nie aanval onthouMarli van Breda. Foto: Verskaf Marli van Breda (16), die meisie wat ŉ bylaanval op haar gesin oorleef het, is uit die rehabilitasiesentrum waar sy die afgelope weke behandeling ontvang het, ontslaan. Ben Rootman, woordvoerder van die familie, het in ŉ verklaring gesê Marli se toestand het “dramaties verbeter” sedert sy uit die hospitaal ontslaan is en behandeling by die rehabilitasiesentrum ondergaan het. Die Van Breda-gesin is einde Januarie in hul huis aangeval. Martin van Breda (55), sy vrou, Theresa (54) en hul seun Rudi (22), het aan hul beserings beswyk. Marli is ernstig beseer in die aanval en haar broer, Henri (20), het ligte beserings opgedoen. Marli het ŉ skedelfraktuur en breintrauma opgedoen en moes neurochirurgie ondergaan. Sy was vir dae na die aanval in ŉ geïnduseerde koma. Volgens Rootman het Marli geheueverlies en kan sy niks van die aanval onthou nie. “Volgens haar mediese span is dit nie vreemd nie en gebeur dit met pasiënte wat traumatiese gebeure ervaar het.” Rootman het gesê dié soort geheueverlies kan blywend wees. “Die feit dat sy die aanval oorleef het, is ŉ wonderwerk en haar fisiese herstel verstom die mense naby haar. Sy kan loop, goed kommunikeer en gegewe alles wat gebeur het, het sy haar sin vir humor behou,” het Rootman gesê. Volgens hom beskerm die Suid-Afrikaanse Polisiediens (SAPD) Marli en is niemand nog in hegtenis geneem in verband met die moorde nie. Rootman het gesê Marli kon nog nie daarin slaag om ŉ amptelike verklaring af te lê oor die voorval nie. Rootman het gesê die grootste uitdaging is om vrede te maak met die dood van haar gesin. Marli ontvang verskeie vorme van terapie en nabye vriende mag by haar kuier. “Marli is tydelik in die sorg van familievriende geplaas.” Volgens Rootman sal ŉ kurator aangestel word om Marli se belange te beskerm. “Daar word verwag dat wanneer die kurator aangestel is, voorstelle gemaak sal word oor waar Marli sal bly en wie verantwoordelik moet wees vir die verskeie aspekte van haar alledaagse lewe. Rootman het namens die familie hul dank uitgespreek vir al die ondersteuning en empatie wat Marli ontvang. Klik hier vir alle vorige berigte oor die saak op Maroela Media.